Betoging teen sakeman wat van aanranding aangekla word | Netwerk24
Betoging teen sakeman wat van aanranding aangekla word
Deur Cara-Lee Dorfling 30 Junie 2020 19:16
'n Stille protes Dinsdagoggend teen geslagsgeweld het 'n sakeman van Port Elizabeth, wat van aanranding op 'n voormalige vriendin beskuldig word, buite die plaaslike landdroshof begroet.
Naadir Abader (regs), wat teregstaan op 'n aanklag van aanranding met die doel om ernstig te beseer, verlaat Dinsdagoggend die landdroshof in Port Elizabeth. Voor hom stap sy regsverteenwoordiger, Danie Gouws. Foto: Lulama Zenzile
Dit was die eerste hofverskyning van Naadir Abader (33), eienaar van 'n veiligheidsmaatskappy, nadat hy op 23 Junie by sy huis in Lorraine op aanklagte van aanranding met die doel om ernstig te beseer en opsetlike saakbeskadiging in hegtenis geneem is.
Hy is dieselfde aand op borgtog van R500 vrygelaat.
'n Groep mense betoog buite die landdroshof in Port Elizabeth ter ondersteuning van Josca Human, wat na bewering deur Naadir Abader aangerand is. Foto: Lulama Zenzile
Die saak spruit uit die beweerde aanranding van Josca Human (25), toe sy vriendin, op 19 Junie waarin haar oor gedeeltelik geskeur is. Sy is onder meer 'n radio-omroeper by 'n plaaslike Christelike radiostasie.
Dinsdag het 'n groep mense buite die landdroshof in stilte met plakkate teen geslagsgeweld gestaan. Op sommige plakkate was foto's van Human met die beserings aan haar gesig.
Onder dié groep was lede van die plaaslike ANC-vroueliga, wat ná afloop van die hofsaak in 'n verklaring sy skok oor die voorval uitgespreek het.
Die organisasie sê ook hy is teleurgesteld dat borgtog aan Abader toegestaan is, asook oor die "skamele" bedrag wat hy as sakeman daarvoor betaal het. Dít soveel te meer in 'n tyd waarin geslagsgeweld toeneem en pres. Cyril Ramaphosa sy bekommernis daaroor uitgespreek het en sterker regsoptrede voorstaan.
Naadir Abader (regs met die bril en blou masker) stap Dinsdag agter sy regsverteenwoordiger, Danie Gouws (met die swart masker), verby 'n groep ondersteuners van Josca Human wat hom buite die landdroshof in Port Elizabeth ingewag het. Foto: Lulama Zenzile
Die vroueliga gaan 'n beroep doen op die hof dat die beskuldigde nie weer 'n vuurwapen mag besit nie en dat die aanklag teen hom na een van poging tot moord verander word.
Abader het net vlugtig verskyn en die saak is vir verdere ondersoek tot 5 Augustus uitgestel.
Human het Dinsdag gesê hoewel daar nog 'n lang pad na herstel vir haar voorlê, voel sy baie geseënd oor die geweldige ondersteuning wat sy kry.
"Ek hoop hierdie dien as 'n waarskuwing aan alle mans daar buite dat geslagsgeweld nie aanvaarbaar is nie," het sy gesê.